หนี้ท่วมประเทศ 5.3แสนล้าน สบน.เชื่อเอาอยู่
หยุดไม่อยู่ หนี้สาธารณะเดือน ก.ค. เพิ่มอีก 1.08 แสนล้านบาท ตั้งแต่ต้นปีหนี้เพิ่มแล้ว 5.3 แสนล้านบาท
2 ต.ค. 2555

หยุดไม่อยู่ หนี้สาธารณะเดือน ก.ค. เพิ่มอีก 1.08 แสนล้านบาท ตั้งแต่ต้นปีหนี้เพิ่มแล้ว 5.3 แสนล้านบาท 
นายจักรกฤศฏิ์ พาราพันธกุล รองปลัดกระทรวงการคลัง อดีตผู้อำนวยการสำนักงานบริหารหนี้สาธารณะ (สบน.) กล่าวว่า หนี้สาธารณะคงค้าง ณ งวดสิ้นเดือน 31 ก.ค. 2555 มีจำนวน 4.89 ล้านล้านบาท คิดเป็น 44.19% ของอัตราการขยายตัวทางเศรษฐกิจ (จีดีพี) โดยเมื่อเทียบกับเดือนก่อนหน้าหนี้สาธารณะของไทยเพิ่มขึ้นสุทธิ 1.08 แสนล้านบาท
ปริมาณหนี้ที่เพิ่มขึ้นมาจากหนี้ของรัฐบาลและหนี้รัฐวิสาหกิจที่เป็นสถาบันการเงินที่รัฐบาลค้ำประกันเพิ่มขึ้น 6.46 หมื่นล้านบาท และ 6.08 หมื่นล้านบาทตามลำดับ
นายจักรกฤศฏิ์ กล่าวว่า หนี้สาธารณะที่เพิ่มขึ้นในเดือน ก.ค. ถือเป็นการเพิ่มขึ้น 5 เดือนติดต่อกันนับตั้งแต่เดือน มี.ค.ที่ผ่านมา
ทั้งนี้ สาธารณะในเดือน ม.ค. อยู่ที่ 4.36 ล้านล้านบาท หรือคิดเป็น 41.06% ของจีดีพี ซึ่งเมื่อเทียบกับเดือน ก.ค. จะพบว่าหนี้สาธารณะของไทยเพิ่มขึ้นแล้วถึง 5.3 แสนล้านบาท หรือคิดเป็น 3.13% ของจีดีพี
ทั้งนี้ ในปีงบประมาณ 2555 หนี้สาธารณะของไทยน่าจะพุ่งขึ้นสูงสุดไม่เกิน 43.5% ของจีดีพี ส่วนในปี 2556 จะขยับขึ้นมาอยู่ในระดับ 45%
ก่อนหน้านี้ธนาคารโลกคาดการณ์ว่ายอดหนี้สาธารณะของไทยในสิ้นปี 2555 จะอยู่ที่ระดับ 48.7% ต่อจีดีพี และในปี 2556 จะขยับเพิ่มขึ้นอยู่ที่ 50.7% ต่อจีดีพี และในปี 2559 หนี้สาธารณะจะเพิ่มขึ้นเป็น 53.9% ต่อจีดีพี
ทั้งนี้ การประเมินดังกล่าวยังไม่นับรวมการกู้เงิน เพื่อลงทุนโครงสร้างพื้นฐานในระยะ 7 ปี 2.3 ล้านล้านบาท